บิ๊กซีคงแผนธุรกิจเดิม มั่นใจการชุมนุมไม่กระทบ
บิ๊กซีไม่กลัวม็อบ ยันไม่ปรับแผน เดินหน้าจัดแคมเปญกระตุ้นยอดขายสินค้าเฮ้าแบรนด์ทั้งปี พร้อมแผนลงทุน 2,000 ล้านบาท
17 มี.ค. 2553

บิ๊กซีไม่กลัวม็อบ ยันไม่ปรับแผน เดินหน้าจัดแคมเปญกระตุ้นยอดขายสินค้าเฮ้าแบรนด์ทั้งปี พร้อมแผนลงทุน 2,000 ล้านบาท
น.ส.จริยา จิราธิวัฒน์ รองประธานฝ่ายการตลาดและการสื่อสาร บริษัท บิ๊กซี ซูเปอร์เซ็นเตอร์ เปิดเผยว่า สถานการณ์ทางการเมืองที่เกิดขึ้นในช่วง 4 – 5 วันที่ผ่านมา ไม่ได้สร้างผลกระทบให้กับธุรกิจค้าปลีก โดยเฉพาะบิ๊กซี เพราะบิ๊กซีที่มีสาขาอยู่ในพื้นที่เสี่ยงจำนวนน้อย เมื่อเทียบกับ 67 สาขาทั่วประเทศ ดังนั้นเหตุการณ์การชุมนุมที่เกิดขึ้นจึงไม่มีผลให้บริษัทต้องปรับแผนการดำเนินงานแต่อย่างใด
สำหรับแผนการดำเนินงานของบริษัทในปีนี้จะมุ่งเน้นการทำตลาดสินค้าเฮ้าแบรนด์ บิ๊กซี เป็นหลัก คาดว่าจะต้องใช้งบการตลาดราว 120 ล้านบาท  และล่าสุดบริษัทได้จัดแคมเปญซัมเมอร์คอลเลคชั่นส่งเสริมตลาดเสื้อผ้าเฮ้าแบรนด์ทั้ง 8 แบรนด์ในช่วงกลางเดือน มี.ค. – เม.ย.  
พร้อมกันนี้ จะขยายสาขา 4 แห่ง ด้วยงบลงทุน 2,000 ล้านบาท โดยสาขาแรกที่จะเปิดในปีนื้คือ สาขามหาชัย จังหวัดสมุสาคร ส่วนอีก 3 สาขายังไม่สามารถเปิดเผยได้ ส่วนภาพรวมรายได้ของบริษัทในปีนี้คาดว่าจะเติบโตจากปีที่ผ่านมาอย่างแน่นอน อันเนื่องมาจากเศรษฐกิจที่ดีขึ้น และการขยายสาขาใหม่